《白马篇》
明代·杨起元

白马公孙儿，辩才四国驰。一遇谈天衍，屏息无所施。

小巫见大巫，神气能不微。穴中两鼠斗，焉知是与非。

河伯适东海，向若乃自嗤。鹏抟九万里，鸴鸠安可期。

东父居扶桑，西母处咸池。列仙如婴孩，往来恒嬉嬉。

更有太乙翁，呼吸搆二仪。二仪真灰烬，不能损毫丝。

操舟赵士慄，语冰夏虫疑。肉眼本无睹，尘心焉可知。

载籍增障翳，空虚成顽痴。君自慎所从，自古无常师。

作者简介：（1547—1599）广东归善人，字贞复，号复所。万历五年进士。从罗汝芳学王阳明理学。张居正当政，恶讲学。适汝芳被劾罢，起元宗王学如常。官至吏部左侍郎。天启初追谥文懿。有《證学编》、《杨文懿集》等。